MS «Askøy» (1933)

MS «Askøy», senere «Kvarven», var i perioden 1951-1967 en lokalrutebåt tilhørende AS Askøy Dampskibsselskab, Askøy og ble benyttet i dette selskapets rute mellom Bergen og Askøy. Båten var bygget i 1933 som «Gylfe» og benyttet i trafikken over Øresund. Den kom til Norge i 1946 innkjøpt av AS Jøsenfjord Ruteselskap og gikk i dette selskapets lokalruter i Ryfylke som «Årdalsfjord», -men egnet seg dårlig her på grunn av manglende lastekapasitet.


== MS «Gylfe» på Øresund ==
Mai 1933: Levert fra Odense Staalskibsverft, Odense, Danmark som passasjerbåt «Gylfe» til AS Dampskibsselskabet Øresund, København, Danmark. Kjenningsmål: 95’ x 19,9’ x 6,6’   brt:71 / t.dwt:40.  Motor: 4cyl 2tev Tuxham dm  250bhk   12 knop.  Benyttet i rutefart København-Malmö sammen med søsterskipet «Gefion».
1940: Opplagt Malmö.
1944: Solgt til Rederi-AB Sjollen / v. F. Kockum, Malmö, Sverige sammen med søsterskipet «Gefion». Etter salget ombygd:  brt:130,58. De to båtene ble liggende opplagt i Malmö frem til freden i 1945.


== MS «Årdalsfjord» ==
12. april 1946: Solgt til AS Jøsenfjord Ruteselskap, Stavanger for kr.175.000 (som erstatning for selskapets mindre «Saudafjord» som nettopp var solgt). AS Høgsfjord Rutelag kjøpte samtidig søsteren «Gefion» for samme pris («Gefion» ble lokalrutebåt «Lysefjord»).
15. april 1946: De to båtene ble overtatt samtidig i Malmö og gikk sammen hjem til Stavanger. Magnus Kalheim førte «Gylfe».
Sommer 1946: Omdøpt «Årdalsfjord», Jøsenfjord-selskapets andre av tre båter med dette navnet. Registrert for 350 passasjerer. Satt inn i turistrute Stavanger-Vadla, i tillegg til oppseiling til Sæbøvåg på Fogn hver kveld med retur til Stavanger via Kjølevik-Alsvik-Tau tidlig om morgenen. Gikk også mye som avløser i Jøsenfjord-selskapets ruter. Førere var først Johannes Langvik og senere Knut Øye.
1947: Eierselskapet endret navn til AS Jøsenfjord Rutelag, Stavanger. Det ble tidlig klart at «Årdalsfjord» egnet seg dårlig i typisk lokalrutefart i Ryfylke. Den hadde ikke noe lasterom og heller ikke noe dekksplass egnet for last. Det fortelles om en tur til byen med en slåmaskin hengende i livbåtdavitene og om husdyr transportert i gangene i overbygget. Båten hadde imidlertid stor passasjerkapasitet i forhold til størrelsen.


== MS «Askøy» ==
19. februar 1951: Solgt til AS Askøy Dampskibsselskab, Askøy / Bergen for kr.340.000. Benyttet i lokalrute Bergen-Ask-Sæterstøl. Her passet båten godt fordi dette primært var en passasjerrute.
Mai 1951: Omdøpt «Askøy» (byttet navn med eierselskapets eldre dampbåt «Askøy» som nå ble omdøpt «Årdalsfjord», -før Jøsenfjord-selskapet trengte dette navnet på nytt og den gamle dampbåten igjen ble omdøpt, denne gang til «Hopshavn»).
Mars 1958: Eierselskapet likvidert. Båten overtatt av AS Rutelaget Askøy-Bergen, Kleppestø på Askøy / Bergen. Fortsatte i rute Bergen-Askøy, nå Bergen-Kleppestø-Florvåg og en periode –Marikoven.
1965: Omdøpt «Kvarven».


== Nedrigget til lekter ==
Juni 1967: Solgt til Einar Cook, Bergen. Nedrigget til lekter.
1968: Solgt til Lars Hosøy, Rødøy i Osterfjorden / Bergen. Omdøpt «Hosøy». Benyttet som flytende lager for skrapjern.
1976: Solgt til Br. Anda, Hundvåg i Stavanger for opphugging. Opphugget.


== Kilder ==
Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
«Fjordabådane», Magnus Torgersen  1981
«Båtene våre, hvor ble de av», Dag Bakka jr. for Bergens Tidende
Trygve Eriksen jr.'s arkiv